SA motorbedryf laat vervaardigingswiele rolBMW se vervaardigingsaanleg in Rosslyn, Pretoria. (Foto: BMW) Internasionale syfers wys dat lande wat motors vervaardig hul produksie sedert die koronaviruspandemie verhoog het – en Suid-Afrika beklee die sewende plek op dié lys. Die navorsing kyk onder meer na internasionale motorvervaardigingsyfers van vorige jare, asook die getal mense wat die bedryf in diens neem en bepaal watter lande die meeste (en minste) kommersiële voertuie ter wêreld produseer. Wêreldwyd het voertuigproduksie ŉ beduidende afname in 2019 ondervind en produksie het in daardie jaar met meer as 5% gedaal. In 2020 is dié neiging voortgesit, hoofsaaklik weens die ekonomiese krisis wat deur die Covid-19-pandemie veroorsaak is. Navorsing van die Britse versekeraar GoShorty wys nou watter lande het kop opgetel en weer die (motor-)wiele laat rol. Argentinië het met 69% die grootste toename ondervind en het in 2020-’21 altesame 184 106 motors en 250 647 kommersiële voertuie vervaardig. Suid-Afrika, in die sewende plek, het 239 267 motors vervaardig en 259 820 kommersiële voertuie en die 499 087 voertuie wat hy in 2021 in die geheel vervaardig het, is ŉ 12%-verbetering op die vorige syfer. Volumegewys is China steeds die land wat die meeste motors en kommersiële voertuie produseer (meer as 26 miljoen) en die land se plaaslike produksie sal teen 2025 na verwagting 35 miljoen voertuie bereik. China word gevolg deur die VSA, wat sowat 9 miljoen motors en kommersiële voertuie in 2021 geproduseer het. Die land word gevolg deur Japan (7,8 miljoen), Indië (4,3 miljoen) en Suid-Korea (3,4 miljoen). Die navorsers het ook gekyk na die wêreld se kleinste motorvervaardigingshoofstede wat betref kommersiële voertuie en motors. Serwië (21 263) het die minste motors en kommersiële voertuie vervaardig. Ook op die lys van die wêreld se kleinste vervaardigingslande op dié gebied is Egipte (23 754 eenhede), Kazakstan (92 417), Finland (93 172) en Slowenië (95 797). Plaaslike bedryf (Argieffoto) Dr. Norman Lamprecht, uitvoerende bestuurder van Suid-Afrika se Motorhandelsakeraad (Naamsa), sê die plaaslike bedryf is inderdaad besig om te herstel ná die pandemie, hoewel daar heelwat uitdagings op tuisbodem is. Beurtkrag bly ŉ groot knelpunt, Transnet het verskeie kere force majeure verklaar (wat ŉ uitwerking op produksiesyfers het) en die rentekoers het die afgelope paar maande bly styg. “Ondanks al die uitdagings wys die bedryf steeds veerkragtigheid en verkope lyk redelik goed,” sê Lamprecht. Meer as 60% van voertuie wat in Suid-Afrika vervaardig word, word uitgevoer en dit beteken internasionale kwessies word ook hier gevoel. Die vooruitsig vir die internasionale ekonomie word die afgelope ruk deurlopend afwaarts aangepas. Europa is een van Suid-Afrika se grootste uitvoergebiede en verslegtende ekonomiese toestande daar – wat weer ŉ uitwerking op inflasie en rentekoerse het – raak die vraag na voertuie uit Suid-Afrika. Lamprecht meen die Suid-Afrikaanse bedryf sal eers teen volgende jaar pre-Covid-vlakke bereik en wêreldwyd lyk dit of die sektor se herstel vyf jaar – eerder as die verwagte drie jaar – gaan duur. Daar is internasionaal ook steeds ŉ tekort aan mikroskyfies, ŉ belangrike komponent van motorvervaardiging, en in hierdie stadium kan die aanbod daarvoor bloot nie byhou met die vraag daarna nie. Suid-Afrika se algehele motorbedryf dra sowat 6,5% tot die land se BBP by. Naamsa se November-syfers wys dat die verkoop van nuwe passasiersmotors verlede maand met byna 20% gestyg het in vergelyking met dieselfde tyd verlede jaar. Desember se plaaslike syfers is nog nie beskikbaar nie, maar sal na alle aanduidings ook beter as verwag wees.